《桐柏碑》
宋代·胡融

韩公在大历，高名悬日月。
游戏翰墨场，八分独奇绝。
遥嗤程邈翰，近鄙伯喈拙。
我来桐柏巅，洗眼见碑碣。
峍屼挟风霜，钟簴粲成列。
龟跗閟琳宇，铁画照清越。
至今毡墨工，石本走胡越。
引袖拂台山，山尽字乃灭。

作者简介：胡融，字小瀹，号四朝老农，宁海（今属浙江）人（《天台续集别编》卷四）。与李揆同时，生平不详。今录诗十四首。